text: Twitter
  
  publiceret: 2023-09-05 09:31:09+02:00
  Twitter (fra 2023 med navnet X) er en bloggingtjeneste grundlagt 2006 af Jack Dorsey (f. 1976), Christopher "Biz" Stone (f. 1974) og Evan Williams (f. 1972) i San Francisco. Twitter fungerer som en blog og er et af de førende sociale medier (netværk) på internettet på linje med fx Facebook.
  På Twitter (da. kvidren) opslår brugerne meddelelser (tweets), der højst må fylde 280 tegn, hvilket også kaldes at tweete. Et typisk tweet består i:
  Ønsker man at følge en anden brugers tweets, skal man blot gå til den pågældendes profil og klikke "follow". Herefter vil man få vist alle brugerens tweets, når man selv er logget ind. Det kan fx dreje sig om:
  Man kan til hver en tid se en oversigt over, hvem man følger (following), og hvem der følger én selv (followers). Det er et væsentligt aspekt, at der ikke nødvendigvis er symmetri vedr. at følge, fx i modsætning til Facebooks venne-relationer.
  Vil man henvende sig offentligt til en anden bruger, indleder man sit tweet med et snabel-a, @, efterfulgt af brugernavnet, fx @vi_er_lex.
  Ønsker man at markere et eller flere ord i sit tweet som særlig vigtigt søge- eller emneord (keyword), skriver man et nummertegn (hashmark), #, efterfulgt af ordet, fx #vi_er_lex eller #fredagsbog. Kombinationen '# + søgeord' kaldes et hashtag.
  På https://twitter.com/explore kan man foretage fritekstsøgning i alle tweets, også fra brugere, man ikke følger. Der findes også mere sofistikerede Twitter-søgemaskiner, der ofte er udviklet uafhængigt af Twitter selv, dvs. af tredjepart. Disse søgemaskiner er velegnede til overvågning af, hvad der bliver skrevet om emner, man interesserer sig for.
  Man kan få Facebook til at hente tweets og vise dem som statusmeddelelser ved at installere Facebook-applikationen "Twitter". Tilsvarende kan man knytte bånd den anden vej, så dét, man slår op på sin Facebook-tidslinje (tidl. Facebook-væg), også bliver tweets på éns Twitter-profil.
  Man kan også tilgå Twitter fra specialudviklede applikationer i stedet for fra browseren. Blandt disse kan nævnes TweetDeck og Gwibber.
  I 2022 blev Twitter opkøbt af Elon Musk (f. 1971), der i 2023 igangsatte en ændring af navnet til X.